**CONSILIUL JUDEŢEAN CĂLĂRAŞI Anexa**

 **la Hotărârea nr. 186 din 29.11.2019**

**REGULAMENT**

**PRIVIND BUGETAREA PARTICIPATIVĂ**

**LA NIVELUL JUDEŢULUI CĂLĂRAŞI**

**CUPRINS:**

**CAPITOLUL 1. CONSIDERAȚII GENERALE**

**CAPITOLUL 2. SCOP ȘI OBIECTIVE**

**CAPITOLUL 3. DOMENIU DE COMPETENȚĂ**

**CAPITOLUL 4. PARTICIPANȚI**

**CAPITOLUL 5. MECANISMUL DE DERULARE A PROCESULUI DE**

 **BUGETARE PARTICIPATIVĂ**

**CAPITOLUL 6. CRITERII DE ELIGIBILITATE**

**CAPITOLUL 7. COMISIA DE EVALUARE A PROIECTELOR**

**CAPITOLUL 8. CALENDARUL CAMPANIEI**

**CAPITOLUL 9. DISPOZIȚII FINALE**

**ANEXE**

**CAPITOLUL 1. CONSIDERAȚII GENERALE**

1.1. Autoritatea publică locală – Consiliul Judeţean Călăraşi, propune cetăţenilor judeţului Călăraşi implicarea activă în procesul de luare a deciziilor în ceea ce privește realizarea viitoarelor proiecte ale judeţului Călăraşi.

Sub sloganul „Împreună pentru judeţul Călăraşi!”, cetățenii sunt invitați să participe la o acțiune democratică de deliberare și decizie pentru stabilirea modalității optime de cheltuire a unei sume din bugetul judeţului Călăraşi.

1.2. Campania se bazează pe procesul de bugetare participativă, un instrument de management deschis și transparent care permite participarea reală a cetățenilor la guvernarea judeţului.

1.3. Primul exercițiu de bugetare participativă din judeţului Călăraşi se va desfășura pe parcursul anului 2020. Proiectele identificate și propuse de cetăţenii din judeţul Călăraşi, validate de autoritatea publică locală, vor fi supuse unui proces de votare pentru asigurarea reprezentativității rezultatelor, apoi asumate de Consiliul Judeţean Călăraşi și implementate. Cetățenii vor fi, astfel, implicați într-un proces democratic de deliberare și decizie pentru stabilirea modalității optime de cheltuire a unei părți din bugetul judeţeului, asumându-şi un rol de participant activ în definirea și abordarea problemelor comunității.

**CAPITOLUL 2. SCOP ȘI OBIECTIVE**

2.1. Prezentul regulament are ca scop stabilirea cadrului general pentru selecţionarea proiectelor de interes public judeţean iniţiate de cetăţeni prin implicarea lor directă în procesul de bugetare participativă.

2.2. Procesul de bugetare participativă este unul orientat către cetățean, iar obiectivele principale ale acestuia sunt:

* Creşterea nivelului de dialog şi de colaborare dintre cetăţeni şi Consiliul Judeţean Călăraşi;
* Creşterea gradului de asumare şi implicare a cetățenilor în procesul de dezvoltare a judeţului Călăraşi;
* Ajustarea politicilor publice în concordanță cu nevoile și așteptările cetățenilor;
* Îmbunătățirea transparenței Consiliului Judeţean Călăraşi;
* Iniţierea și stimularea democrației participative.

**CAPITOLUL 3. DOMENIU DE COMPETENȚĂ**

Bugetarea participativă și implementarea proiectelor se va desfășura în limitele domeniilor de competență ale Consiliului Judeţean Călăraşi.

**CAPITOLUL 4. PARTICIPANȚI**

Sunt încurajați să se implice în procesul de bugetare participativă toți cetățenii care au interes în dezvoltarea judeţului Călăraşi și au vârsta minimă de 18 ani.

**CAPITOLUL 5. MECANISMUL DE DERULARE A PROCESULUI DE BUGETARE PARTICIPATIVĂ**

**5.1 Dezvoltarea unei secțiuni pe site**

Pentru implementarea și derularea procesului de bugetare participativă, va fi dezvoltată o secțiune distinctă pe site-ul oficial al Consiliului Judeţean Călăraşi – [www.calarasi.ro](http://www.calarasi.ro) .

5.2. **Stabilirea și înregistrarea participanților la procesul de bugetare participativă**

5.2.1. Persoanele care doresc să propună proiecte trebuie să aibă domiciliul sau reședința în judeţul Călăraşi.

5.2.2. Proiectele vor fi transmise prin e-mail la adresa cjcalarasi@calarasi.ro , iar acestea vor fi încărcate pe site la secțiunea destinată bugetării participative de către personalul IT al Consiliului Judeţean Călăraşi.

5.2.3. Cetățenii care doresc să depună proiectele în format tipărit, au posibilitatea să ridice formularele de la Direcţia de Dezvoltare Regională şi Relaţii Externe din cadrul instituției. Formularul completat, împreună cu alte documente relevante pentru proiect (fotografii, planuri, etc) vor putea fi depuse personal la Direcţia de Dezvoltare Regională şi Relaţii Externe. Ulterior, un angajat din cadrul Biroului IT va încărca pe site proiectul primit.

5.2.4. Consiliul Judeţean Călăraşi va supune analizei fiecare proiect primit și va stabili proiectele care pot fi publicate pe site (un proiect nu va fi publicat dacă obiectivul sau limbajul folosit instigă la discriminare, violență, ură etc).

5.2.5. Proiectele vor fi afișate într-un interval de maxim 5 zile lucrătoare de la data depunerii.

Apoi, se vor stabili proiectele eligibile; un proiect nu va fi eligibil dacă, spre exemplu, bugetul proiectului depășeste bugetul stabilit, dacă obiectivul proiectului nu se află în aria de competență a Consiliului Judeţean Călăraşi, dacă din punct de vedere geografic, implementarea proiectului nu se încadrează în aria judeţului etc.

5.2.6. Consiliul Judeţean Călăraşi își rezervă dreptul de a modifica anumite proiecte - în sensul adaptării din punct de vedere tehnic sau financiar sau a integrării mai multor propuneri într-una singură, datorită asemănării obiectivelor sau proximității geografice. În urma acestei analize, toate proiectele declarate eligibile vor fi publicate pe site și supuse votului cetățenilor.

**5.3. Stabilirea valorii bugetului propus pentru implementarea proiectelor ce vor fi selectate în urma derulării procesului de bugetare participativă**

5.3.1. Valoarea bugetului propus, pentru anul bugetar 2020, în cadrul procesului de bugetare participativă pentru proiectele selecţionate, reprezintă 2% din bugetul anual al Consiliului Judeţean Călăraşi şi este în cuantum de 4.377.000 lei.

5.3.2. Valoarea estimată pentru un proiect propus trebuie să se încadreze în suma maximă de 1.000.000 lei, inclusiv T.V.A., urmând ca celelalte proiecte eligibile să fie finanţate până la epuizarea sumei prevăzute la pct. 5.3.1..

 **5.4. Domeniile de aplicare**

5.4.1. Propunerile de proiecte trebuie să se încadreze într-unul din următoarele domenii, pentru obiective care sunt în administrarea judeţului Călăraşi:

 **1. Infrastructură de drumuri**

**2. Domeniul sănătate**

**3. Domeniul social**

**4. Domeniul cultural**

**5.** **Domeniul** **sport**

5.4.2. Chiar dacă propunerea poate fi încadrată în mai multe domenii, deponentul trebuie să opteze pentru domeniul pe care îl consideră cel mai potrivit/relevant/preponderent.

**5.5. Modalitatea de înscriere a proiectelor**

5.5.1. Fiecare cetăţean poate formula o singură propunere de proiect pentru fiecare din domeniile stabilite. Proiectul trebuie să fie sau să poată fi asimilat unei investiţii aflate în competenţa Consiliului Judeţean Călăraşi şi să vizeze un bun imobil din proprietatea publică a judeţului.

5.5.2. Pentru depunerea unui proiect vor fi completate următoarele informaţii (cuprinse în formularul de proiect):

1. Titlul proiectului:

• Acesta trebuie să fie formulat concis şi să se refere la un anumit rezultat cheie al proiectului.

2. Domeniul în care se înscrie proiectul

• Se va specifica domeniul în care se înscrie proiectul.

3. Descrierea proiectului

• Formularea problemei va fi descrisă în mod amănunţit

• Vor fi specificate nevoilor identificate

• Vor fi descrise beneficiile generale obţinute prin implementarea proiectului

4. Localizarea proiectului

• Va fi precizată adresa, hartă, zonare

5. Durata proiectului

• Va fi estimată durata de implementare a proiectului.

6. Beneficiarii proiectului

• Vor fi specificaţi beneficiarii proiectului

• Va fi explicată valarea adăugată pe care proiectul o aduce beneficiarilor

7. Buget estimat

• Se va completa valoarea estimată cu T.V.A.

8. Documente ataşate

• Vor fi ataşate fotografii, schiţe, planuri, alte documente suport

9. Modul în care iniţiatorul doreşte să se implice în proiect

• Vor fi precizate inţiativele de voluntariat, cofinanţari, sponsorizari.

**5.6. Votarea proiectelor**

5.6.1. Se va realiza într-o perioadă de timp predefinită, prin intermediul platformei online dedicată bugetării participative.

5.6.2. Pentru a evita votul multiplu, accesul cetățenilor la platforma de vot se va realiza printr – un instrument IT pus la dispoziţie de Consiliul Judeţean Călăraşi în secţiunea dedicată bugetării participative.

**5.7. Implementarea proiectelor**

5.7.1. Proiectele selectate în urma procedurii de consultare publică vor fi incluse în bugetul de venituri și cheltuieli al Consiliului judeţean Călăraşi și implementate.

5.7.2. În cadrul secțiunii de bugetare participativă vor fi prezentate fotografii cu amplasamentul proiectului înainte şi după implementare, impresii ale cetăţenilor după implementare, rezultate care vor ilustra succesul implementării.

**CAPITOLUL 6. CRITERII DE ELIGIBILITATE A PROIECTELOR**

6.1. Pentru a fi validate în cadrul procesului de bugetare participativă, proiectele trebuie să fie de competența Consiliului Judeţean Călăraşi, să nu contravină reglementărilor prezentului regulament sau altor prevederi legale în vigoare și să indeplinească următoarele criterii de eligibilitate:

* să fie de interes judeţean și să nu realizeze activităţi cu scop comercial, publicitar, de natură politică sau etnică;
* să fie sau să poată fi asimilat unei investiţii aflate în competenţa Consiliului Judeţean Călăraşi;
* să se refere la investiții publice constând în modernizări, reparații, amenajări etc.;
* să nu fie contrare sau incompatibile cu planuri sau proiecte ale Consiliului judeţean Călăraşi aflate în derulare;
* să nu necesite cheltuieli majore de funcționare (întreținere, plata unor drepturi de autor, etc) după implementare;
* să fie cât mai clar definite;
* să nu intre în aria altor programe de finanțare ale cât mai clar, cum sunt finanțările nerambursabile acordate organizațiilor nonguvernamentale, conform Legii 350/2005 privind regimul finanțărilor nerambursabile din fonduri publice alocate pentru activități nonprofit de interes general, alte finanțări nerambursabile;
* să se încadreze în bugetul maxim alocat unui proiect;
* să se încadreze în domeniile prevăzute în prezentul Regulament;
* să fie propuse doar din partea cetățenilor - persoane fizice.

6.2. Validarea proiectelor în cadrul procesului de bugetare participativă va fi realizată de către o comisie constituită in acest sens la nivelul Consiliului Judeţean Călăraşi.

**CAPITOLUL 7. COMISIA DE EVALUARE A PROIECTELOR**

7.1.Evaluarea proiectelor se va face de către comisia constituită în acest scop prin dispoziția Preşedintelui Consiliului judeţean Călăraşi.

7.2. Comisia de evaluare va fi formată din reprezentanţi ai Direcţiei Economice, Direcţiei Tehnice, Serviciului Juridic - Contencios, Direcției de Urbanism, Direcţiei Dezvoltare Regională şi Relaţii Externe, precum şi un consilier din cadrul cabinetului Preşedintelui.

7.3. Comisia de evaluare va analiza proiectele transmise de cetățeni și va valida acele proiecte care îndeplinesc toate condițiile menționate în prezentul regulament.

7.4. Analiza proiectelor se va face sub toate aspectele, respectiv tehnic, juridic, urbanistic și economic, evaluând impactul /viabilitatea/fezabilitatea acestora.

7.5. În cazul în care comisia consideră necesar, aceasta poate invita iniţiatorul proiectului pentru informații suplimentare în ceea ce privește proiectul propus.

7.6. Comisia își rezervă dreptul de a optimiza proiectele propuse, atât prin îmbunătățiri din punct de vedere tehnic cât și prin estimarea mai eficientă a costurilor.

7.7. Toate proiectele validate și optimizate de către comisie urmează să fie afişate la sectiunea dedicată campaniei şi supuse votului online al cetăţenilor.

**CAPITOLUL 8. CALENDARUL CAMPANIEI**

8.1. Calendarul depunerii proiectelor pentru procesul de bugetare participativă va fi publicat pe site-ul instituţiei şi în media locală.

8.2. Eventualele modificări ale calendarului vor fi publicate în secțiunea destinată bugetării participative pe site-ul [www.calarasi.ro](http://www.calarasi.ro) .

**CAPITOLUL 9. DISPOZIȚII FINALE**

9.1. Vor fi implementate proiectele cu cel mai mare număr de voturi (cu respectarea prevederilor prezentului regulament și a reglementărilor legale în vigoare).

9.2. Lista proiectelor care vor fi implementate se va stabili în funcție de numărul de voturi, până la concurența sumei aprobate de 4.377.000 lei, inclusiv T.V.A..

9.3. Prin înregistrarea în vederea utilizării secțiunii dedicate bugetării participative şi furnizarea datelor cu caracter personal, persoanele care se autentifică şi-au exprimat acordul în mod explicit şi fără echivoc ca aceasta sa folosească datele cu caracter personal.

9.4. Platforma prelucrează datele cu caracter personal şi informaţiile deţinute/transmise cu bună credinţă, asigurând respectarea dreptului la viaţa privată şi a legislaţiei în vigoare.

9.5. Consiliul Judeţean Călăraşi nu îşi asumă răspunderea pentru exactitatea şi corectitudinea datelor/informațiilor furnizate de către utilizatori.

9.6. Propunerile depuse în cadrul bugetării participative devin proprietatea Consiliului Judeţean Călăraşi, iar deponenții proiectelor nu pot invoca legislația în materia drepturilor de autor.

**Anexă: Model formular pentru depunerea proiectelor din cadrul procesului de bugetare participativă**

**PREŞEDINTE,**

**ec. Vasile ILIUŢĂ**

Întocmit, redactat:

CONSILIER,

Dorina DRĂGHICI